Dante Alighieri

Durante degli Alighieri, melio cognoscite como Dante Alighieri o simplemente Dante, (14 de maio/13 de junio 1265 — 13 o 14 de septembre 1321) esseva un poeta italian de Florentia. Su opera principal, Le Comedia Divin, es considerate le plus grande labor litterari in le lingua italian, e un opera maestrose del litteratura mundial. 

In italiano Dante es anque cognoscite como il Sommo Poeta ("le summe poeta").

Dante nasceva in Florentia in 1265 de parentes de nobile familia, Habente 12 annos ille esseva fidentiate a Gemma Donati, que ille postea sposava. Al etate de 24 annos ille participava in le expeditiones florentin contra le aretinos e pisanos, como equite.

Post le victoria del “populo” in Florentia Dante debeva inrolar se in un del corporationes, seligente lo del medicos e apothecarios, al quales conveniva su education philosophic. In 1300 ille esseva pro duo menses un del priores del citate.

A Dante esseva confidite durante su activitate politic anque missiones diplomatic. Durante que ille in 1301 demorava in Roma pro un mission al papa Bonifacio VIII, le governamento del “blancos” (amical al imperator, e al qual Dante appertineva) esseva facite cader per su adversarios, le “nigros” (amical al potentia del papa e del franceses). Dante, qui non postea retornava a su urbe native, primo esseva con su companiones condemnate a mulcta e exilio (vide Paradiso, XVII), pois a morte per comburer a corpore vive; un amnestia, offerite a ille in 1315 sub conditiones humilitante, ille non acceptava.

Durante su exilio Dante demorava in Italia in varie urbes, in Verona e in Ravenna, ubi ille ha morite in 1321 e anque essite interrate.

Le scriptos de Dante include “Le vita nove”, concernente su amor a Beatrice, un obra juvenil; poemas; obras philosophic e politic, inter le quales “Le convivio” e “Sur le monarchia”, ubi su politica pro-imperator e su sonios de un Italia unite son monstrate.

Le obra principal del plus grande poeta del medievo es “Le comedia”, primo appellate divin per Boccaccio.

Como un curte introduction al vision on pote determinar, que a Dante le mundo es le centro del universo, circa le qual se torna novem spherios celestial. Le inferno se trova in le interior del hemispherio del nord del terra, formante se como un infundibulo usque al centro del terra, ubi sede Lucifer. Al hemispherio del sud se trova le monte del purgatorio.

Le litteratura sur “Le comedia” e Dante es insuspectibile.

Partes de "Le Comedia Divin" – tote le "Inferno" e alcun cantos de "Purgatorio" e "Paradiso" – ha essite traducite in interlingua per le poeta svedese Sven Collberg.

 Allegoria dantesc 
Se cognosce como allegoria dantesc ([al-le-go-ría dan-tésk]) (o allegorica dantesc) le poesia allegoric espaniol del seculo 15 influentiate per Dante Alighieri. Le principal representantes esseva le Marchese de Santillana (Carrion del Condes, 1398-1458) e Juan de Mena (Cordova, 1411-1456).

Categoria:Gente italian
Categoria:Gente de Toscana
Categoria:Scriptores
Categoria:Poetas
Categoria:Philosophos politic
Categoria:Litteratura in le lingua italian